Das aan...en is sy reg vir rugby | Netwerk24
Das aan...en is sy reg vir rugby
Deur Brümilda Swartbooi 06 Oktober 2019 10:40
So lyk Ruline Jumath op die veld. Haar man, Louis, help haar om haar das te knoop.Foto: Whalied Sundarland
Sy is ’n vrou met ’n liefde vir rugby.
Ruline Jumath (57) van Tulbagh is die eerste vrou in die geskiedenis van Bella Vista-rugbyklub van Ceres wat nou ‘n rugbyspan lei as spanbestuurder. Sy is die rugbyklub se B-span-spanbestuurder.
Ruline het in Januarie gehoor die rugbyklub benodig ’n spanbestuurder en sy het onmiddellik vir die posisie aansoek gedoen. Sy sê die voorsitter van die klub is ook ’n vrou, Chantel Pietersen. “Ek wou die jong spelers motiveer om hul talente op die rugbyveld ten toon te stel en ek wou wys dat vroue nie hoef terug te staan vir posisies wat voorheen slegs vir mans beskore was nie,” vertel sy.
Voorheen was sy by Tulbagh-rugbyklub as sekretaris en trustee betrokke. Sy sê haar gesin geniet almal rugby.
“In ons huis praat ons net rugby,” skerts Ruline. Sy is ’n ma van ses, vyf seuns en een dogter, Marisanne. Sy sê haar kinders is haar grootste motivering.
Vier van haar seuns is by Wolseley-rugbyklub betrokke, Faizel en Benelton rig die eerste span af en Rudy en Leandro speel vir die eerste span. Haar man, Louis, en jongste seun, Lurenco, is ook by Bella Vista betrokke, waar Louis as eerstespan-spanbestuurder optree en Lurenco vir die eerste span speel.
Dit kos harde werk om ’n spanbestuurder te wees, want mans glo dis hulle kundigheidsveld.
Sy is vasbeslote om getrou aan die span te bly en het ’n paar opofferings wat sy maak. Sy ry op oefening-aande, Dinsdae en Donderdae, uit Tulbagh na Ceres.
Sy sê alhoewel sy die enigste vrou in die kleedkamer is, behandel die mans haar nie anders nie. “Ek word nie uitgesluit omdat ek ’n vrou is nie,” sê sy. Daar is egter ander uitdagings. “Dit kos harde werk om ’n spanbestuurder te wees, want mans glo dis hulle kundigheidsveld,” sê sy.
Haar trots is wanneer sy as spanbestuurder agter haar span op die veld uitloop, met haar notaboek onder haar arm.
Haar motivering aan haar spelers is om altyd te onthou dis ’n spanpoging. “Ek sê altyd vir die manne: ‘As julle nou daar uitgaan het jy ’n keuse oor watter impak en verskil jy in die wedstryd wil maak. Gee ook balbeheer oor aan ’n spanmaat wat in ’n beter posisie is’,” sê sy.
Voor wedstryde help Louis om haar das te knoop sodat sy goed lyk vir elke wedstryd.